钦定古今图书集成/理学汇编/文学典/第120卷 > 《与詹事江总书》陈后主
## 钦定古今图书集成/理学汇编/文学典/第120卷 > 《与詹事江总书》陈后主

《管记》陆瑜，奄然殂化，悲伤悼惜，此情何已！吾生平爱
好，卿等所悉，自以学涉儒雅，不逮古人，钦贤慕士，是
情尤笃。梁室乱离，天下靡沸，书史残缺，礼乐崩沦，晚
生后学，匪无墙面，卓尔出群，斯人而已。吾识览虽局，
未曾以言议假人，至于片善小才，特用嗟赏，况复洪
识奇士，此故忘言之地。论其博综子史，谙究儒墨，经
耳无遗，触目成诵。一褒一贬，一激一扬，语元析理，披
文摘句，未尝不闻者心伏，听者解颐，会意相得，自以
为布衣之赏。吾监抚之暇，事隙之辰，颇用谭笑娱情，
琹樽间作，雅篇艳什，迭互锋起。每清风朗月，美景良
辰，对群山之参差，望巨波之滉瀁，或翫新花，时观落
叶，既听春鸟，又聆秋雁，未尝不促膝举觞，连情发藻，
且代琢磨，间以嘲谑，俱怡耳目，并留情致。自谓百年
为速，朝露可伤，岂谓玉折兰摧，遽从短运，为悲为恨，
常复何言？遗迹馀文，触目增泫，绝弦投笔，恒有酸恨。
以卿同志，聊复叙怀，涕之无从，言不写意。